Document ID: 32014R0519

REGOLAMENT TAL-KUMMISSJONI (UE) Nru 519/2014
tas-16 ta' Mejju 2014
li jemenda r-Regolament (KE) Nru 401/2006 fir-rigward ta' metodi tat-teħid ta' kampjuni ta' lottijiet kbar, ħwawar u supplimenti tal-ikel, il-kriterji ta' rendiment għat-tossini T-2 u HT-2 u ċ-ċitrinina u metodi ta' skrinjar ta' analiżi
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (1), b'mod partikolari l-Artikolu 11(4) tiegħu,
Billi:
(1)
Ir-Regolament tal-Kummissjoni (KE) Nru 1881/2006 (2) jistipula l-livelli massimi għal ċerti mikotossini f'ċerti oġġetti tal-ikel.
(2)
It-teħid ta' kampjuni għandu rwol kruċjali fil-preċiżjoni tad-determinazzjoni tal-livelli ta' mikotossini, li huma mxerrda b'mod eteroġenu f'lott wieħed. Għalhekk huwa neċessarju li jiġu stabbiliti l-kriterji li l-metodi tat-teħid ta' kampjuni għandhom jissodisfaw.
(3)
Ir-Regolament tal-Kummissjoni (KE) Nru 401/2006 (3) jistabbilixxi l-kriterji tat-teħid ta' kampjuni għall-kontroll tal-livelli ta' mikotossini.
(4)
Huwa meħtieġ li jiġu emendati r-regoli dwar it-teħid ta' kampjuni ta' ħwawar sabiex jitqiesu d-differenzi fid-daqs tal-partiċella li jwasslu għal distribuzzjoni eteroġenja ta' kontaminazzjoni mill-mikotossini fil-ħwawar. Barra minn hekk huwa xieraq li jiġu stabbiliti regoli għat-teħid ta' kampjuni ta' lottijiet kbar sabiex jiġi żgurat approċċ ta' infurzar uniformi madwar l-Unjoni. Huwa wkoll xieraq li jiġi ċċarat liema metodu ta' teħid ta' kampjuni għandu jiġi applikat għat-teħid ta' kampjun tal-meraq tat-tuffieħ.
(5)
Il-kriterji ta' rendiment għat-tossini T-2 u HT-2 għandhom jiġu aġġornati sabiex iqisu l-progress xjentifiku u teknoloġiku. Il-kriterji ta' rendiment għaċ-ċitrinina jeħtieġ li jiġu stabbiliti minħabba l-livell massimu stabbilit għaċ-ċitrinina fis-supplimenti tal-ikel ibbażati fuq ir-ross iffermentat bil-ħmira ħamra Monascus purpureus.
(6)
Il-metodoloġiji ta' analiżi qed jintużaw dejjem aktar, għall-analiżi ta' mikotossini. Jixraq li jiġu stabbiliti l-kriterji li magħhom għandhom jikkonformaw il-metodi ta' analiżi għall-użu għal skopijiet regolatorji.
(7)
Il-miżuri stipulati f'dan ir-Regolament huma skont l-opinjoni tal-Kumitat Permanenti għall-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Ir-Regolament (KE) Nru 401/2006 huwa emendat kif ġej:
(1)
L-Anness I huwa emendat kif ġej:
(a)
Fil-Parti B, in-nota 1 f'qiegħ il-paġna tinbidel b'dan li ġej:
“(1)
It-teħid ta' kampjuni ta' tali lottijiet għandu jitwettaq skont ir-regoli stabbiliti fil-parti L. Il-gwida għat-teħid tal-kampjuni ta' lottijiet kbar għandha tiġi pprovduta f'dokument ta' gwida disponibbli fuq is-sit elettroniku li ġej: http://ec.europa.eu/food/food/chemicalsafety/contaminants/guidance-sampling-final.pdf
L-applikazzjoni ta' regoli ta' teħid ta' kampjuni skont l-EN ISO 24333:2009 jew ir-Regoli tat-teħid ta' kampjuni 124 GAFTA, applikati minn operaturi tan-negozju tal-ikel biex jiżguraw il-konformità mad-dispożizzjonijiet fil-leġiżlazzjoni hija ekwivalenti għar-regoli tat-teħid ta' kampjuni stipulati fil-Parti L.
Għat-teħid ta' kampjuni tal-lottijiet ta' tossini Fusarium, l-applikazzjoni ta' regoli tat-teħid ta' kampjuni skont l-EN ISO 24333:2009 jew ir-Regoli ta 124 GAFTA, applikati minn operaturi tan-negozju tal-ikel biex jiżguraw il-konformità mad-dispożizzjonijiet fil-leġiżlazzjoni hija ekwivalenti għar-regoli tat-teħid ta' kampjuni stipulati fil-Parti B;”
(b)
Fil-Parti B.2, it-Tabella 1 tinbidel bit-tabella li ġejja:
“Tabella 1
Is-suddiviżjoni tal-lottijiet f'sublottijiet skont il-prodott u l-piż tal-lott
Komodità
Piż tal-lott (f'tunnellati)
Piż jew numru ta' sublottijiet
Għadd ta' kampjuni inkrementali
Il-piż tal-kampjun aggregat (kg)
Ċereali u prodotti taċ-ċereali
300 u 1 500
3 sublottijiet
100
10
≥ 50 u ≤ 300
100 tunnellata
100
10
50
-
3 - 100 (*)
1 - 10
(c)
Fil-parti B.3, tiżdied is-sentenza li ġejja fi tmiem l-ewwel inċiż:
“Għal lottijiet 500 tunnellata, in-numru ta' kampjuni inkrementali huwa previst fil-Parti L. 2 tal-Anness I.”
(d)
Fil-parti D.2 is-sentenza li ġejja tiżdied wara l-ewwel sentenza:
“Dan il-metodu ta' teħid ta' kampjuni huwa wkoll ta' applikazzjoni għall-kontroll uffiċjali tal-livelli massimi stabbiliti għall-okratossina A, l-aflatossina B1 u għall-aflatossini totali fil-ħwawar b'daqs ta' partiċelli relattivament kbar (daqs tal-partiċella komparabbli mal-karawett jew akbar eż. in-noċemuskata).”;
(e)
Fil-parti E, l-ewwel sentenza tinbidel b'li ġej:
“Dan il-metodu ta' teħid ta' kampjuni huwa ta' applikazzjoni għall-kontroll uffiċjali tal-livelli massimi stabbiliti għall-okratossina A, l-aflatossina B 1 u għall-aflatossini totali fil-ħwawar ħlief f'każijiet ta' ħwawar b'daqs ta' partiċelli relattivament kbar (distribuzzjoni eteroġena ta' kontaminazzjoni mill-mikotossini).”;
(f)
Fil-parti I, l-intestatura u l-ewwel sentenza jinbidlu b'dan li ġej:
“I. METODU TAT-TEĦID TA' KAMPJUNI GĦAL PRODOTTI SOLIDI TAT-TUFFIEĦ
Dan il-metodu tat-teħid ta' kampjuni huwa ta' applikazzjoni għall-kontroll uffiċjali tal-livelli massimi stabbiliti għall-patulin fil-prodotti solidi tat-tuffieħ, inklużi prodotti solidi tat-tuffieħ għat-tfal u tfal żgħar.”
(g)
Fil-parti I.1, it-tieni paragrafu, jitħassru s-sentenzi li ġejjin:
“Fil-każ tal-prodotti likwidi, il-lott għandu jkun imħallat sew kemm jista' jkun possibbli permezz ta' mezzi manwali jew permezz ta' mezzi mekkaniċi eżatt qabel ma jittieħdu l-kampjuni. F'dan il-każ, wieħed jista' jassumi distribuzzjoni omoġenja tal-patulin f'lott partikolari. Huwa għalhekk suffiċjenti li jittieħdu tliet kampjuni inkrementali minn lott biex jiġi fformat il-kampjun aggregat.”
(h)
Jiżdiedu l-Partijiet L u M kif stipulat fl-Anness I ta' dan ir-Regolament.
2.
Fl-Anness II, il-punti 4.2 “Rekwiżiti ġenerali” u 4.3 “Ir-rekwiżiti speċifiċi” u 4.4 L-istima tal-inċertezza tal-qjies, tal-kalkolu tal-irkupru u tar-rappurtaġġ tar-riżultati" huma sostitwiti bit-test stabbilit fl-Anness II ta' dan ir-Regolament.
Artikolu 2
Dan ir-Regolament għandu jidħol fis-seħħ fl-20 jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Għandu japplika mill-1 ta' Lulju 2014.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta' Mejju 2014.

Labels: 0
17
19
20